DA Den Europæiske Unions Tidende C 60/4

Høringskonsulentens endelige rapport (1)

Sag COMP/M.6106 — Caterpillar/MWM

2012/C 60/04

Den 14. marts 2011 modtog Europa-Kommissionen i overensstemmelse med fusionsforordningens (2) artikel 4 og efter henvisning i henhold til fusionsforordningens artikel 22, stk. 3, en anmeldelse af en planlagt fusion, hvorved virksomheden Caterpillar Inc. (den anmeldende part) erhverver enekontrol over MWM Holding GmbH, jf. fusionsforordningens artikel 3, stk. 1, litra b). Kommissionen besluttede den 5. maj 2011 at indlede proceduren efter fusionsforordningens artikel 6, stk. 1, litra c).

Sagsforløbet efter indledningen af proceduren blev især markeret af følgende to begivenheder. For det første gennemførte Kommissionen kontrolundersøgelser i henhold til fusionsforordningens artikel 13, stk. 4 (3). For det andet besluttede Kommissionen at indstille proceduren, fordi den anmeldende part ikke havde besvaret Kommissionens anmodning om oplysninger. Den anmeldende part klagede til mig over det urimelige i at indstille proceduren og fremførte især, at den ikke var i besiddelse af visse af de oplysninger, Kommissionen ønskede, og derfor ikke kunne udlevere dem, selv om den oprindeligt havde tilbudt Kommissionen at indhendte dem fra tredjeparter. Høringskonsulentens nuværende mandat giver ingen beslutningsbeføjelser i sådanne situationer, men da den anmeldende part bad mig om at tage hensyn til ovennævnte forhold i min vurdering af spørgsmålet om, hvorvidt proceduren var retfærdig, kontaktede jeg Generaldirektoratet for Konkurrence (GD Comp) for at drøfte dette spørgsmål. Til sidst fandt GD Comp og den anmeldende part frem til en måde, hvorpå der kunne indsamles en indskrænket mængde oplysninger, og proceduren blev genoptaget, da disse oplysninger forelå. I det store og hele mener jeg ikke, at Kommissionens beslutning om at indstille proceduren påvirkede spørgsmålet om, hvorvidt proceduren var retfærdig.

På grundlag af den dokumentation, der blev indsamlet i undersøgelsens indgående fase, konkluderede Kommissionens tjenestegrene, at den planlagte fusion ikke ville hæmme den effektive konkurrence betydeligt på det indre marked og derfor var forenelig med det indre marked og EØS-aftalen. Der blev derfor ikke sendt nogen klagepunktsmeddelelse til den anmeldende part.

Udkastet til afgørelse indeholder en ubetinget godkendelse af den planlagte fusion. Jeg har ikke modtaget klager fra fusionsparterne med hensyn til retten til at blive hørt. Udkastet til afgørelse indeholder ingen klagepunkter, som parterne ikke har haft lejlighed til at udtale sig om. På denne baggrund mener jeg, at retten til at blive hørt i denne sag er blevet respekteret for alle parters vedkommende.

Bruxelles, den 4. oktober 2011. Michael ALBERS

(1) I henhold til artikel 15 og 16 i Kommissionens afgørelse (2001/462/EF, EKSF) af 23. maj 2001 om høringskonsulentens kompetenceområde under behandlingen af visse konkurrencesager — (EFT L 162 af 19.6.2001, s. 21) (»Høringskonsulentens mandat«).

(2) Rådets forordning (EF) nr. 139/2004 af 20. januar 2004 (EUT L 24 af 29.1.2004, s. 1).

(3) Ifølge udkastet til afgørelse var disse kontrolundersøgelser berettigede, i) fordi der forelå oplysninger om, at den ene eller begge fusionsparter måske havde fremlagt vildledende oplysninger/tilbageholdt oplysninger i forbindelse med undersøgelsen, og ii) fordi det var nødvendigt at efterprøve en eventuel skadeteori baseret på samordnede virkninger.